KOMISSION ASETUS (EU) 2023/173,

annettu 26 päivänä tammikuuta 2023,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse 1-metyyli-3-(trifluorimetyyli)-1H-pyratsoli-4-karboksamidin (PAM), sykloksidiimin, syflumetofeenin, syflutriinin, metobromuronin ja pentiopyradin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Sykloksidiimin, syflumetofeenin ja pentiopyradin jäämien enimmäismäärät vahvistetaan asetuksen (EY) N:o 396/2005 liitteessä III olevassa A osassa. Syflutriinin jäämän enimmäismäärät vahvistetaan kyseisen asetuksen liitteissä II ja III. Asetuksessa (EY) N:o 396/2005 ei ole vahvistettu jäämien enimmäismääriä 1-metyyli-3-(trifluorimetyyli)-1H-pyratsoli-4-karboksamidille (PAM) ja metobromuronille, ja koska näitä tehoaineita ei ole sisällytetty kyseisen asetuksen liitteeseen IV, sovelletaan kyseisen asetuksen 18 artiklan 1 kohdan b alakohdassa säädettyä oletusarvoa 0,01 mg/kg.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon (2) beta-syflutriinin ja syflutriinin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Elintarviketurvallisuusviranomainen vahvisti perustellussa lausunnossaan jäämän määritelmän olevan ”syflutriini, mukaan luettuna muut sen isomeerien seokset (isomeerien summa)”. Koska beta-syflutriini on tällainen syflutriinin isomeeri, syflutriinin jäämän enimmäismäärät kattavat myös beta-syflutriinin. Kumpaakaan ainetta ei enää hyväksytä kasvinsuojeluaineissa käytettävinä tehoaineina EU:ssa. Sen vuoksi elintarviketurvallisuusviranomainen arvioi kasvinsuojeluaineiden käyttöön EU:n ulkopuolella perustuvia jäämien enimmäismääriä kuten Codex Alimentarius -komission vahvistamia voimassa olevia enimmäismääriä (jäämien Codex-enimmäismäärät (CXL-arvot)) ja jäsenvaltioiden ilmoittamia tuonnissa sallittuja enimmäismääriä. Elintarviketurvallisuusviranomainen otti huomioon myös syflutriinin sallitun käytön nauta- ja lammaseläimille tarkoitetuissa eläinlääkkeissä sekä Euroopan parlamentin ja neuvoston asetuksessa (EU) N:o 470/2009 (3) vahvistetut jäämien enimmäismäärät. Elintarviketurvallisuusviranomainen suositteli jäämien enimmäismäärien alentamista omenoiden, päärynöiden, perunoiden, paprikoiden, keräkaalien eli kupukaalien, mausteena käytettyjen hedelmien, mausteena käytettyjen juurien ja juurakoiden, sikojen (lihas, maksa, munuaiset), nautojen (lihas, maksa, munuaiset), lampaiden (lihas, maksa, munuaiset), vuohien (lihas, maksa, munuaiset), hevoseläinten (lihas, maksa, munuaiset), siipikarjan (lihas, rasva, maksa), hevosenmaidon ja linnunmunien osalta. Elintarviketurvallisuusviranomainen suositteli jäämien enimmäismäärien nostamista greippien, appelsiinien, sitruunoiden, limettien, mandariinien, tomaattien, munakoisojen, rapsinsiementen ja puuvillansiementen osalta. Lisäksi elintarviketurvallisuusviranomainen suositteli voimassa olevien jäämien enimmäismäärien säilyttämistä soijapapujen, rasvan (siat, naudat, lampaat, vuohet, hevoset), maidon (naudat, lampaat, vuohet) osalta; niitä koskevista hyvistä maatalouskäytännöistä on toimitettu riittävästi tietoja, jotka elintarviketurvallisuusviranomainen on arvioinut. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II jäämien enimmäismäärät kaikkien edellä mainittujen tuotteiden osalta nykyiselle tasolle tai elintarviketurvallisuusviranomaisen määrittämälle tasolle.

(3) Elintarviketurvallisuusviranomainen totesi, että beta-syflutriinin ja syflutriinin käytöstä kukkakaalissa aiheutuu mahdollinen akuutti riski kuluttajille, jos jäämän enimmäismääräksi vahvistetaan CXL-arvo. Sen vuoksi jäämän enimmäismäärä alennetaan oletusarvoon 0,01 mg/kg.

(4) Lisäksi elintarviketurvallisuusviranomainen katsoi, että tiettyjä tietoja ei ollut saatavilla ohraa ja vehnää koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Vaikka näitä jäämien enimmäismääriä pidetään turvallisina, niitä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II syflutriinin jäämien enimmäismäärät ohran ja vehnän osalta elintarviketurvallisuusviranomaisen määrittämälle tasolle.

(5) Elintarviketurvallisuusviranomainen antoi perustellun lausunnon (4) sykloksidiimin jäämän voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Elintarviketurvallisuusviranomainen suositteli jäämän enimmäismäärien alentamista omenoiden, päärynöiden, aprikoosien, persikoiden, syötäviksi tarkoitettujen viinirypäleiden ja viinin valmistukseen tarkoitettujen viinirypäleiden, mukulasellerien/juurisellerien, tuoreiden silpimättömien herneiden, salaattifenkolin, latva-artisokan, rapsinsiementen, sokerijuurikkaan ja siipikarjan (lihas, rasva, maksa) osalta. Se suositteli jäämän enimmäismäärien nostamista mansikoiden, perunoiden, bataattien, punajuurien, piparjuurien, palsternakkojen, juuripersiljoiden, retiisien ja retikoiden, kaurajuurien, lanttujen, nauriiden, valkosipulien, salottisipulien, brokkolin/parsakaalin, kukkakaalin, ruusukaalin, keräkaalien eli kupukaalien, kyssäkaalien, sinappikaalin/rucolan, lehtisinapin, versojen (myös kaalilajien), vihannesportulakan, juurikkaiden/ruotimangoldien, ”yrttien ja syötävien kukkien”, silvittyjen tarhapapujen, linssien, lupiinien / lupiinin papujen, unikonsiementen, auringonkukansiementen, sinapinsiementen, puuvillansiementen, kurkkuyrtinsiementen, nautojen (lihas, rasva, munuaiset), lampaiden (lihas, rasva, munuaiset), vuohien (lihas, rasva, munuaiset), hevoseläinten (lihas, rasva, munuaiset), maidon (nautaeläimet, lampaat, vuohet, hevoset) ja linnunmunien osalta. Mansikoiden osalta elintarviketurvallisuusviranomainen suositteli jäämän enimmäismäärän nostamista tätä tehoainetta koskevista jäämän enimmäismääristä aiemmin antamansa perustellun lausunnon (5) mukaisesti. Koska asiaa on jo käsitelty komission asetuksessa (EU) 2021/976 (6), kyseisessä asetuksessa mansikoille vahvistettu voimassa oleva jäämän enimmäismäärä pidetään voimassa. Elintarviketurvallisuusviranomainen suositteli voimassa olevien jäämän enimmäismäärien säilyttämistä niiden muiden tuotteiden osalta, joita koskevista hyvistä maatalouskäytännöistä on toimitettu riittävät tiedot, jotka elintarviketurvallisuusviranomainen on arvioinut. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II jäämien enimmäismäärät kaikkien edellä mainittujen tuotteiden osalta nykyiselle tasolle tai elintarviketurvallisuusviranomaisen määrittämälle tasolle.

(6) Elintarviketurvallisuusviranomainen totesi lisäksi, että eräitä tietoja ei ollut saatavilla varhaissipuleita/vihersipuleita ja pillisipuleita, vuonankaalia, leveälehtisiä siloendiivejä, krasseja, ituja ja versoja, krassikanankaalia, maissia ja juurista saatavia yrttiuutejuomia koskevista jäämän enimmäismääristä ja että riskinhallinnasta vastaavien tahojen on jatkettava asian tarkastelua. Vaikka näitä jäämän enimmäismääriä pidetään turvallisina, niitä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II sykloksidiimin jäämän enimmäismäärät kaikkien edellä mainittujen tuotteiden osalta elintarviketurvallisuusviranomaisen määrittämälle tasolle.

(7) Elintarviketurvallisuusviranomainen antoi perustellun lausunnon (7) syflumetofeenin jäämän voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se suositteli jäämän voimassa olevien enimmäismäärien säilyttämistä ”sitrushedelmien”, ”pähkinöiden”, ”siemenhedelmien”, aprikoosien, persikoiden, syötäviksi tarkoitettujen viinirypäleiden ja viinin valmistukseen tarkoitettujen viinirypäleiden, mansikoiden, etelänorapihlajan hedelmien, kakien/persimonien/sharonien, tomaattien, munakoisojen, kurkkujen ja humalan osalta; niitä koskevista hyvistä maatalouskäytännöistä on toimitettu riittävät tiedot, jotka elintarviketurvallisuusviranomainen on arvioinut. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II jäämän enimmäismäärät kyseisten tuotteiden osalta elintarviketurvallisuusviranomaisen määrittämälle tasolle.

(8) Elintarviketurvallisuusviranomainen katsoi, että tiettyjä tietoja ei ollut saatavilla sikoja (lihas, rasva, maksa, munuaiset), nautoja (lihas, rasva, maksa, munuaiset), lampaita (lihas, rasva, maksa, munuaiset), vuohia (lihas, rasva, maksa, munuaiset), hevoseläimiä (lihas, rasva, maksa, munuaiset) ja maitoa (nautaeläimet, lampaat, vuohet ja hevoset) koskevista jäämän enimmäismääristä ja että riskinhallinnasta vastaavien tahojen on jatkettava asian tarkastelua. Vaikka näitä jäämän enimmäismääriä pidetään turvallisina, niitä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II syflumetofeenin jäämän enimmäismäärät kaikkien edellä mainittujen tuotteiden osalta elintarviketurvallisuusviranomaisen määrittämälle tasolle.

(9) Elintarviketurvallisuusviranomainen antoi perustellun lausunnon (8) metobromuronin jäämän voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se ehdotti jäämän määritelmän muuttamista metobromuronin ja 4-bromifenyyliurean summaksi metobromuronina ilmaistuna.

(10) Elintarviketurvallisuusviranomainen totesi, että joitakin tietoja ei ollut saatavilla mansikoita, perunoita, porkkanoita, palsternakkoja, vuonankaalia, pinaattia, vesikrassia, yrttiselleriä, persiljaa, salviaa, timjamia, basilikaa ja syötäviä kukkia, silpimättömiä tarhapapuja, silvittyjä tarhapapuja, parsaa, salaattifenkolia, tarhapapuja, herneitä, auringonkukansiemeniä, soijapapuja, sikoja (lihas, rasva, maksa, munuaiset), nautoja (lihas, rasva, maksa, munuaiset), lampaita (lihas, rasva, maksa, munuaiset), vuohia (lihas, rasva, maksa, munuaiset), hevoseläimiä (lihas, rasva, maksa, munuaiset) ja maitoa (nautaeläimet, lampaat, vuohet ja hevoset) koskevista jäämän enimmäismääristä ja että riskinhallinnasta vastaavien tahojen on jatkettava asian tarkastelua. Vaikka näitä jäämän enimmäismääriä pidetään turvallisina kuluttajille, niitä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II metobromuronin jäämän enimmäismäärät kaikkien edellä mainittujen tuotteiden osalta elintarviketurvallisuusviranomaisen määrittämälle tasolle.

(11) Elintarviketurvallisuusviranomainen antoi perustellun lausunnon (9) pentiopyradin jäämän voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Eläinperäisten tuotteiden osalta se ehdotti kahta erillistä jäämän määritelmää: ”pentiopyradi” ja ”1-metyyli-3-(trifluorimetyyli)-1H-pyratsoli-4-karboksamidi”, jotta voidaan kattaa pentiopyradin käytöstä johtuva metaboliitin PAM esiintyminen eläinperäisissä tuotteissa. Elintarviketurvallisuusviranomainen suositteli jäämien enimmäismäärien alentamista aprikoosien, persikoiden ja kauran osalta. Se suositteli jäämien enimmäismäärien nostamista rukiin ja vehnän osalta. Elintarviketurvallisuusviranomainen suositteli jäämien voimassa olevien enimmäismäärien säilyttämistä niiden muiden tuotteiden osalta, joita koskevista hyvistä maatalouskäytännöistä on toimitettu riittävät tiedot, jotka se on arvioinut. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II jäämien enimmäismäärät kyseisten tuotteiden osalta nykyiselle tasolle tai elintarviketurvallisuusviranomaisen määrittämälle tasolle.

(12) Elintarviketurvallisuusviranomainen totesi lisäksi, että joitakin tietoja ei ollut saatavilla varhaissipulia/vihersipulia ja pillisipulia, vuonankaalia, lehtisalaattia, krasseja, ituja ja versoja, krassikanankaalia, sinappikaalia/rucolaa, lehtisinappia, versoja (myös kaalilajien), pinaattia, vihannesportulakkaa, juurikkaita/ruotimangoldeja, kirveliä, ruohosipulia, kardonia eli ruotiartisokkaa, varsiselleriä/lehtiselleriä, salaattifenkolia, purjoa, raparperia, puuvillansiemeniä, ohraa ja kirjodurraa koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Vaikka näitä jäämän enimmäismääriä pidetään turvallisina, niitä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II pentiopyradin jäämän enimmäismäärät kaikkien edellä mainittujen tuotteiden osalta elintarviketurvallisuusviranomaisen määrittämälle tasolle.

(13) PAM on yksi pentiopyradin tärkeimmistä metaboliiteista, ja sen osalta elintarviketurvallisuusviranomainen suositteli karjalle tehtyjen pentiopyradia koskevien aineenvaihduntatutkimusten perusteella jäämien enimmäismäärien asettamista määritysrajalle eläinperäisissä tuotteissa. Kasviperäisten tuotteiden osalta elintarviketurvallisuusviranomainen ei ehdottanut jäämän enimmäismääriä, koska kyseinen metaboliitti ei ole merkityksellinen kasviperäisten tuotteiden kannalta. Lisäksi kasviperäisissä tuotteissa voi esiintyä PAM:ää luonnollisesti, eikä jäämän enimmäismäärän vahvistaminen oletusarvolle 0,01 mg/kg ole asianmukaista. Sen vuoksi on aiheellista selventää liitteessä II, että PAM:n oletusarvoa 0,01 mg/kg ei sovelleta kasviperäisiin tuotteisiin. Koska kuluttajille ei aiheudu riskiä, on aiheellista vahvistaa asetuksen (EY) N:o 396/2005 liitteessä II jäämän enimmäismäärät elintarviketurvallisuusviranomaisen määrittämälle tasolle. Elintarviketurvallisuusviranomainen arvioi olemassa olevat CXL-arvot perustelluissa lausunnoissaan. Komissio on jäämien enimmäismääriä vahvistaessaan ottanut huomioon ne CXL-arvot, joiden katsotaan olevan turvallisia kuluttajille unionissa.

(14) Niiden tuotteiden osalta, joissa asianomaisten kasvinsuojeluaineiden käyttö ei ole sallittua unionissa ja joiden osalta ei ole olemassa tuonnissa sallittavia enimmäismääriä tai CXL-arvoja, jäämien enimmäismäärät olisi vahvistettava määritysrajan tasolle tai oletusarvolle 0,01 mg/kg, kuten asetuksen (EY) N:o 396/2005 18 artiklan 1 kohdan b alakohdassa säädetään.

(15) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyä määritysrajaa. Laboratoriot ehdottivat kaikille tämän asetuksen soveltamisalaan kuuluville tehoaineille tuotekohtaisia määritysrajoja, jotka ovat analyyttisesti määritettävissä.

(16) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon. Sen vuoksi asetusta (EY) N:o 396/2005 olisi muutettava.

(17) PAM:n, sykloksidiimin, syflumetofeenin, syflutriinin, metobromuronin ja pentiopyradin osalta tätä asetusta ei pitäisi soveltaa tuotteisiin, jotka on tuotettu unionissa tai tuotu unioniin ennen kuin muutettuja jäämien enimmäismääriä aletaan soveltaa ja joiden osalta tiedot osoittavat kuluttajansuojan tason säilyvän korkeana, jotta tuotteiden tavanomainen kaupan pitäminen, jalostus ja kulutus on mahdollista.

(18) Olisi sallittava kohtuullinen siirtymäaika ennen jäämien muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat mukautua jäämien enimmäismäärien muuttamisesta johtuviin vaatimuksiin.

(19) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla Kaikissa tuotteissa ja niiden pinnalla käytettävien PAM:n, sykloksidiimin, syflumetofeenin, syflutriinin, metobromuronin ja pentiopyradin osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 16 päivää elokuuta 2023.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 16 päivästä elokuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä tammikuuta 2023. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005. EFSA Journal 2021;19(9):6837.

(3) Euroopan parlamentin ja neuvoston asetus (EY) N:o 470/2009, annettu 6 päivänä toukokuuta 2009, yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta (EUVL L 152, 16.6.2009, s. 11).

(4) Euroopan elintarviketurvallisuusviranomainen; Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005. EFSA Journal (2020); 18(1):5962.

(5) Reasoned Opinion on the modification of the existing maximum residue level for cycloxydim in strawberries. EFSA Journal 2018;16(8):5404.

(6) Komission asetus (EU) 2021/976, annettu 4 päivänä kesäkuuta 2021, Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse sykloksidiimin, mepikvatin, Metschnikowia fructicola kannan NRRL Y-27328 ja proheksadionin jäämien enimmäismääristä tietyissä tuotteissa tai niiden pinnalla (EUVL L 216, 18.6.2021, s. 1).

(7) Euroopan elintarviketurvallisuusviranomainen; Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005. EFSA Journal 2021;19(8):6812.

(8) Euroopan elintarviketurvallisuusviranomainen; Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005. EFSA Journal 2021;19(9):6841.

(9) Euroopan elintarviketurvallisuusviranomainen; Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005. EFSA Journal (2021); 19(9):6810.